b'\n_START_ARTICLE_\nBasil Liddell Hart\n_START_PARAGRAPH_\nSir Basil Henry Liddell Hart (31. lokakuuta 1895\xe2\x80\x93 29. tammikuuta 1970) oli englantilainen sotateoreetikko, historioitsija ja journalisti.\n_START_SECTION_\nEl\xc3\xa4m\xc3\xa4\n_START_PARAGRAPH_\nBasil Hart syntyi Pariisissa metodistipapin perheeseen vuonna 1895. Jo poikasena rikkaan mielikuvituksen omannut Liddell Hart oli kiinnostunut sotaleikeist\xc3\xa4 ja sotahistoriasta. H\xc3\xa4n k\xc3\xa4vi koulunsa Lontoossa ja jatkoi opiskelemaan historiaa Cambridgeen._NEWLINE_Ensimm\xc3\xa4isen maailmansodan syttyminen katkaisi toisella vuodella olleet historianopinnot. Liddell Hart v\xc3\xa4rv\xc3\xa4ytyi innokkaasti vapaaehtoisena ja h\xc3\xa4nest\xc3\xa4 tuli v\xc3\xa4nrikki jalkav\xc3\xa4keen. H\xc3\xa4net siirrettiin Ranskaan 1915, mutta h\xc3\xa4nen rintamakokemuksensa j\xc3\xa4i verrattain lyhyeksi johtuen sairasteluista sek\xc3\xa4 l\xc3\xa4helle osuneen kranaatin paineaallon aiheuttamasta aivot\xc3\xa4r\xc3\xa4hdyksest\xc3\xa4. H\xc3\xa4n vietti rintamateht\xc3\xa4viss\xc3\xa4 yhteens\xc3\xa4 seitsem\xc3\xa4n viikkoa kahden vuoden aikana, jonka j\xc3\xa4lkeen h\xc3\xa4net siirrettiin kevyempiin teht\xc3\xa4viin perusteina Sommessa kaasuhy\xc3\xb6kk\xc3\xa4yksen aikana saadun vamman j\xc3\xa4lkiseuraukset sek\xc3\xa4 "riitt\xc3\xa4m\xc3\xa4t\xc3\xb6n yleiskunto". Erilaisten toimistoteht\xc3\xa4vien j\xc3\xa4lkeen Liddell Hart siirrettiin koulutusteht\xc3\xa4viin Ranskassa olevan brittien siirtoarmeijan koulutuksen yleistarkastajan alaisuuteen. H\xc3\xa4n osallistui my\xc3\xb6s sodan j\xc3\xa4lkeen vuonna 1921 julkaistun jalkav\xc3\xa4kiohjekirjan tekoon._NEWLINE_Liddell Hart oli viel\xc3\xa4 sodan aikana suhtautunut sotilasjohtoon ja brittiarmeijan taistelukykyyn ihailevasti. Ollessaan toipilaana Englannissa 1916 h\xc3\xa4n oli kirjoittanut sotaa, brittien sodanjohtoa ja Douglas Haigia ihailevan ja ylist\xc3\xa4v\xc3\xa4n kirjasen. Viel\xc3\xa4 vuonna 1917 h\xc3\xa4n puolusti armeijaa mm. my\xc3\xb6hemmin pahamaineista Sommen hy\xc3\xb6kk\xc3\xa4yst\xc3\xa4 kohtaan esitetty\xc3\xa4 kritiikki\xc3\xa4 vastaan. Sodan j\xc3\xa4lkeen 1920-luvulla h\xc3\xa4nest\xc3\xa4 tuli n\xc3\xa4iden arvostelija._NEWLINE_1920-luvulla h\xc3\xa4n lis\xc3\xa4si nimeens\xc3\xa4 \xc3\xa4itins\xc3\xa4 tytt\xc3\xb6nimen Liddell. T\xc3\xa4t\xc3\xa4 ennen h\xc3\xa4net oli tunnettu yksinkertaisesti nimell\xc3\xa4 Basil Hart._NEWLINE_Liddell Hart j\xc3\xa4i armeijan palvelukseen maailmansodan j\xc3\xa4lkeen. Todenn\xc3\xa4k\xc3\xb6isesti kaasuvamman seurauksena h\xc3\xa4n k\xc3\xa4rsi kaksi liev\xc3\xa4\xc3\xa4 syd\xc3\xa4nkohtausta 1920-luvun alussa ja h\xc3\xa4n j\xc3\xa4i sotainvalidiel\xc3\xa4kkeelle kapteenin arvoisena vuonna 1927. Vuodesta 1925 h\xc3\xa4n toimi sotilasasiantuntijana brittil\xc3\xa4isille sanomalehdelle Daily Telegraph, josta siirtyi samaan teht\xc3\xa4v\xc3\xa4\xc3\xa4n The Times-lehteen vuonna 1935. H\xc3\xa4n toimi useiden sanomalehtien kommentaattorina urheilu- ja sotilasasioissa. El\xc3\xa4kkeelle j\xc3\xa4\xc3\xa4misen aikoihin Liddell Hart ryhtyi my\xc3\xb6s kirjailijaksi ja h\xc3\xa4n julkaisi Scipio Africanus vanhemmasta kertovan el\xc3\xa4m\xc3\xa4kerran vuonna 1927. H\xc3\xa4n jatkoi ihailemiensa sotap\xc3\xa4\xc3\xa4llik\xc3\xb6iden el\xc3\xa4m\xc3\xa4kertojen kirjoittamista. N\xc3\xa4ihin lukeutuivat mm. William T. Sherman, Ferdinand Foch ja T. E. Lawrence, joka tunnetaan my\xc3\xb6s nimell\xc3\xa4 Arabian Lawrence. Liddell Hartin mukaan suuret sotap\xc3\xa4\xc3\xa4llik\xc3\xb6t nousivat esiin, koska he omasivat terveen k\xc3\xa4sityksen strategian perusperiaatteista. Liddell Hart kehitteli yst\xc3\xa4v\xc3\xa4ns\xc3\xa4 J. F. C. Fullerin kanssa mekanisoitujen joukkojen k\xc3\xa4ytt\xc3\xb6\xc3\xa4 koskevia ajatuksia, mutta keskittyi my\xc3\xb6hemmin kirjoittamaan enimm\xc3\xa4kseen sodan strategiasta._NEWLINE_Pian toisen maailmansodan j\xc3\xa4lkeen Liddell Hart haastatteli ja kuulusteli lukuisia korkea-arvoisia saksalaisia kenraaleja ja julkaisi heid\xc3\xa4n ajatuksensa kirjassa German Generals Talk. Liddell Hart sai my\xc3\xb6s Erwin Rommelin perheen luovuttamaan sotamarsalkan j\xc3\xa4ljelle j\xc3\xa4\xc3\xa4neet paperit h\xc3\xa4nelle tutkittavaksi ja h\xc3\xa4n k\xc3\xa4\xc3\xa4nsi ja toimitti englanniksi perheen koostaman teoksen Krieg ohne Hass, joka julkaistiin nimell\xc3\xa4 Rommel Papers vuonna 1953. H\xc3\xa4net ly\xc3\xb6tiin ritariksi 1966._NEWLINE_Sir Basil Liddell Hartin henkil\xc3\xb6kohtainen arkisto on nykyisin osana Liddell Hart Centre for Military Archives\'ia, King\'s College\'ssa, Lontoossa.\n_START_SECTION_\nVuotoep\xc3\xa4ilyt\n_START_PARAGRAPH_\nSyyskuussa 2006 brittien sis\xc3\xa4isest\xc3\xa4 turvallisuudesta vastaava salaisen poliisin osasto MI5 julkaisi aiemmin salatun toisen maailmansodan aikaisen raportin, jonka mukaan ep\xc3\xa4iltiin Normandian maihinnousun suunnitelmien vuotaneen Liddell Hartille. T\xc3\xa4m\xc3\xa4n katsottiin tiet\xc3\xa4neen suunnitelman yksityiskohtia ja keskustelleen niist\xc3\xa4. Lis\xc3\xa4ksi Liddell Hart oli kirjoittanut kritiikin Some Reflections on the Problems of Invading the Continent ("Ajatuksia mantereelle suunnatun maihinnousun ongelmista"), jota h\xc3\xa4n oli kierr\xc3\xa4tt\xc3\xa4nyt poliittisten ja sotilaallisten johtajien keskuudessa. Winston Churchill vaati Liddell Hartin pid\xc3\xa4tt\xc3\xa4mist\xc3\xa4, mutta MI5 tyytyi tarkkailemaan Liddell Hartin toimia est\xc3\xa4en h\xc3\xa4nen puhelunsa ja sensuroiden kirjeenvaihtoa. Liddell Hartia oli aiemmin syytetty jopa saksalaisten sympatisoimisesta johtuen h\xc3\xa4nen aiemmista sodan aikana esitt\xc3\xa4mist\xc3\xa4 puheenvuoroistaan._NEWLINE_J\xc3\xa4lkeenp\xc3\xa4in suuri osa historioitsijoista on todennut Liddell Hartin arvanneen osan maihinnoususuunnitelmista omin p\xc3\xa4in, jolloin ei todenn\xc3\xa4k\xc3\xb6isesti ollut kyse vuodosta. Merkitt\xc3\xa4v\xc3\xa4\xc3\xa4 on siis havaita, ett\xc3\xa4 Liddell Hart p\xc3\xa4\xc3\xa4tteli maihinnousun suuntautumisen, koska h\xc3\xa4n ymm\xc3\xa4rsi sen olleen ainut maihinnousualueen vaihtoehto Saksan kukistamiseksi. Sotataidon osaaja ja ymm\xc3\xa4rt\xc3\xa4j\xc3\xa4 siis voi ymm\xc3\xa4rt\xc3\xa4\xc3\xa4 oman aikansa sotatoimia ja ennakoida eri osapuolten toiminnan suuntautumista. T\xc3\xa4lt\xc3\xa4 osin sotataito kumpuaa historianymm\xc3\xa4rryksest\xc3\xa4 mutta perustuu aikalaisanalyysiens\xc3\xa4 osalta ymm\xc3\xa4rrykseen juuri tietyn/tiettyjen kahden tai useamman osapuolen v\xc3\xa4lisest\xc3\xa4 v\xc3\xa4kivaltaisesta yhteenotosta.\n_START_SECTION_\nClausewitz-kritiikki\n_START_PARAGRAPH_\nLiddell Hart piti napoleonisen ajan preussilaista sotateoreetikkoa Clausewitzia "sotilaallisen ajattelun pahana nerona" ja "totaalisen sodank\xc3\xa4ynnin apostolina", joka massan ja hy\xc3\xb6kk\xc3\xa4yssodan kannattajana oli ep\xc3\xa4suorasti vastuussa ensimm\xc3\xa4isen maailmansodan j\xc3\xa4rjett\xc3\xb6mist\xc3\xa4 taisteluista. Liddell Hart kehui Clausewitzin poliittista ja moraalista l\xc3\xa4hestymistapaa, mutta piti Jominin lailla t\xc3\xa4m\xc3\xa4n metafyysist\xc3\xa4 pohdintaa hankalana ymm\xc3\xa4rt\xc3\xa4\xc3\xa4 ja helposti virheellisiin tulkintoihin johdattavana. Toiseen maailmansotaan ment\xc3\xa4ess\xc3\xa4 Liddell Hart uskoi, ett\xc3\xa4 puolustuksellisempaa sodank\xc3\xa4ynti\xc3\xa4 noudattava tulisi todellisuudessa voittamaan._NEWLINE_Tutkiessaan Clausewitzia Liddell Hart kompasteli itsekin tulkinnoissaan. H\xc3\xa4n ei ymm\xc3\xa4rt\xc3\xa4nyt teoriaa absoluuttisesta sodank\xc3\xa4ynnist\xc3\xa4 poliittisluonteisena abstraktiona ja lis\xc3\xa4ksi piti ideaa totaalisesta sodank\xc3\xa4ynnist\xc3\xa4 Clausewitzin mielikuvituksen tuotteena ennemmin kuin historian osoittamana tosiasiana._NEWLINE_Liddell Hartin Clausewitz-kritiikki kohdistui toisaalta h\xc3\xa4nen oman aikakautensa sotilaalliseen ajatteluun, joka n\xc3\xa4ytti korostavan ajatusta voittamisesta verell\xc3\xa4 ja vain taistelujen kautta. Kritiikkins\xc3\xa4 keskell\xc3\xa4 Liddell Hart tuli samalla osoittaneeksi miten l\xc3\xa4heisesti h\xc3\xa4n oli perehtynyt Clausewitzin argumentaatioon ja miten h\xc3\xa4n tosiasiallisesti sotaveteraanina ymm\xc3\xa4rsi mist\xc3\xa4 Clausewitz kirjoitti. N\xc3\xa4iden kahden teokset ovat varsin kaukana toisistaan, eik\xc3\xa4 niiden v\xc3\xa4lill\xc3\xa4 ole tunnetusti n\xc3\xa4hty merkitt\xc3\xa4v\xc3\xa4\xc3\xa4 yht\xc3\xa4l\xc3\xa4isyytt\xc3\xa4. L\xc3\xa4ht\xc3\xb6kohtaerot johtuvat n\xc3\xa4iden kirjoittajien erilaisesta selitt\xc3\xa4vyydest\xc3\xa4 ja niiden erilaisesta selityssuunnasta. Siin\xc3\xa4 miss\xc3\xa4 Liddell Hart korosti ep\xc3\xa4suoruutta sodank\xc3\xa4ynnin strategisella tasolla, Clausewitz korosti suoruutta taistelujen taktisella tasolla. On siis huomioitava ett\xc3\xa4 n\xc3\xa4iden kahden kirjoittajan v\xc3\xa4liss\xc3\xa4 on vuosisata ja t\xc3\xa4ysin erilainen l\xc3\xa4ht\xc3\xb6kohta taistelutilan luonteesta, sotilaiden ja johtajien roolista operaatoiden aikana sek\xc3\xa4 sotateknologiasta. Kattavimman ymm\xc3\xa4rryksen sodank\xc3\xa4ynnin luonteesta saa kun lukee Clausewitzia ja Liddell Hartia rinnakkain, eik\xc3\xa4 vastakkain.\n_START_SECTION_\nLiddell Hart ja myytti salamasodasta\n_START_PARAGRAPH_\nLiddell Hartin ja saksalaiskenraalien sodanj\xc3\xa4lkeisen kirjallisen yhteisty\xc3\xb6n ansiosta h\xc3\xa4nen osuutensa modernin sodank\xc3\xa4ynnin kehitt\xc3\xa4j\xc3\xa4n\xc3\xa4 ylikorostui. Sodan j\xc3\xa4lkeen Liddell Hartin onnistui luoda vaikutelma siit\xc3\xa4, ett\xc3\xa4 saksalaisten kehitt\xc3\xa4m\xc3\xa4 salamasota olisi perustunut h\xc3\xa4nen esitt\xc3\xa4miins\xc3\xa4 ajatuksiin._NEWLINE_Myytin mukaan Liddell Hartin teoksia luettiin kaikkein innokkaimmin Saksassa, josta tuli Britannian vihollinen toisessa maailmansodassa. Liddell Hartin mukaan kenraalit Heinz Guderian ja Erwin Rommel kehittiv\xc3\xa4t tasapainoteoriaa viel\xc3\xa4 pitemm\xc3\xa4lle: salamasodan tavoitteena oli iske\xc3\xa4 niin nopeasti ja lujaa, ettei vihollinen kykene en\xc3\xa4\xc3\xa4 reagoimaan ja luomaan tasapainoa uudelleen, kun sit\xc3\xa4 kerran on horjutettu. Guderian kertoi lukeneensa Liddell Hartin sanomalehtikirjoituksia ja kirjoja, ja mainitsi pit\xc3\xa4neens\xc3\xa4 h\xc3\xa4nt\xc3\xa4 sek\xc3\xa4 Fulleria oppi-isin\xc3\xa4\xc3\xa4n._NEWLINE_Nyky\xc3\xa4\xc3\xa4n korostetaan miten Liddell Hart toimi sodan j\xc3\xa4lkeen l\xc3\xa4heisess\xc3\xa4 yhteisty\xc3\xb6ss\xc3\xa4 Guderianin ja muutaman muun saksalaiskenraalin kanssa, jotka ymm\xc3\xa4rsiv\xc3\xa4t t\xc3\xa4m\xc3\xa4n yhteisty\xc3\xb6n mukanaan tuomat edut. Guderian ei maininnut Liddell Hartia kirjansa alkuper\xc3\xa4isess\xc3\xa4 saksankielisess\xc3\xa4 laitoksessa ollenkaan, mutta ylisti t\xc3\xa4t\xc3\xa4 Liddell Hartin toimittamassa englanninkielisess\xc3\xa4 laitoksessa. T\xc3\xa4m\xc3\xa4 tapahtui Liddell Hartin esitt\xc3\xa4m\xc3\xa4st\xc3\xa4 suorasta pyynn\xc3\xb6st\xc3\xa4. Toisaalta my\xc3\xb6s lukuisat sotahistorioitsijat ja teoreetikot ovat kritisoineet Liddell Hartin v\xc3\xa4itt\xc3\xa4m\xc3\xa4\xc3\xa4 itsest\xc3\xa4\xc3\xa4n saksalaisen salamasotataktiikan kehitt\xc3\xa4j\xc3\xa4n\xc3\xa4. Nyky\xc3\xa4\xc3\xa4n on tunnustettu se seikka, ett\xc3\xa4 salamasota ei ollut itsen\xc3\xa4inen doktriininsa, vaan kokoelma hajanaisia hy\xc3\xb6kk\xc3\xa4yssodank\xc3\xa4ynnin keinoja ja reaktiivisia toimia, joita sovellettiin operaation vaiheiden menestyksest\xc3\xa4 riippuen. Saksan ulkopuolisten vaikuttajien kuten Liddell-Hartin, J. F. C. Fullerin ja ranskalaisen Charles de Gaullen vaikutus saksalaisten kehitt\xc3\xa4miin salamasodank\xc3\xa4yntiin johtaneisiin oppeihin ja taktiikkoihin on todettu pieniksi ja Liddell Hartin kohdalla v\xc3\xa4h\xc3\xa4iseksi. Fuller ja de Gaulle l\xc3\xb6ytyv\xc3\xa4t joistakin ennen sotaa julkaistujen saksalaisteorioiden l\xc3\xa4hdelistoista, mutta Liddell Hartia ei mainita. Vain yksi h\xc3\xa4nen artikkeleistaan julkaistiin saksaksi 1930-luvulla._NEWLINE_Toinen tapa n\xc3\xa4hd\xc3\xa4 Liddell Hartin vaikutus oman aikakautensa sotataitoon on kiinnitt\xc3\xa4m\xc3\xa4ll\xc3\xa4 huomio sotataitoon (art of war) aineettomana ja abstraktina tietona ja taitona, jossa kirjoitettu kieli toimii toiminnan moottorina, joss selkeit\xc3\xa4 syy-seuraus -yhteyksi\xc3\xa4 on l\xc3\xa4hes mahdoton paikantaa. T\xc3\xa4m\xc3\xa4n tulkinnan mukaan saksalaiset mekanisoidun sodank\xc3\xa4ynnin pioneerit k\xc3\xa4yttiv\xc3\xa4t ensisijaisesti omia sotataidollisia oppejaan, omaa erityist\xc3\xa4 johtamiskulttuuriaan (F\xc3\xbchren mit Auftrag)sek\xc3\xa4 erityisesti ensimm\xc3\xa4isen maailmansodan oppeja ja aseteknologian huimaa kehittymist\xc3\xa4. Liddell Hart saattoi tuoda n\xc3\xa4ihin perusteisiin sit\xc3\xa4 sotataidon tavoitteellisuutta, mit\xc3\xa4 tarvittiin strategis-operatiivisen liikesodank\xc3\xa4ynnin menestyksekk\xc3\xa4\xc3\xa4seen toteuttamiseen. T\xc3\xa4m\xc3\xa4n tulkinnan mukaan saksalainen sodank\xc3\xa4yntikoneisto irtautui Liddell Hartin mutta my\xc3\xb6s muiden strategis-operatiivisen sodank\xc3\xa4ynnin aikalaisteoreetikoiden avulla omasta taktispainotteisesta sodank\xc3\xa4yntitavasta._NEWLINE_Liddell Hartin v\xc3\xa4itetty "totuuden v\xc3\xa4\xc3\xa4ristely" toimi kuitenkin h\xc3\xa4nen ja h\xc3\xa4nen oppiensa eduksi. H\xc3\xa4nen teorioitaan on sittemmin k\xc3\xa4ytetty apuna modernin sodank\xc3\xa4ynnin kehitt\xc3\xa4misess\xc3\xa4. Yhdysvaltain presidentti John F. Kennedy lahjoitti h\xc3\xa4nelle valokuvansa signeerauksella "Kapteenille, joka opettaa kenraaleita".'